ธุรกรรมแบงก์สาขาห้างบางตา
วันหยุดคนมาสาขาธนาคารในห้างลดลงจากปกติเล็กน้อยพนักงานทำงานปกติ ไม่ห่วงแดงชุมนุม
13 มี.ค. 2553

วันหยุดคนมาสาขาธนาคารในห้างลดลงจากปกติเล็กน้อยพนักงานทำงานปกติ ไม่ห่วงแดงชุมนุม
ผู้สื่อข่าวรายงานจากสาขาย่อยธนาคารพาณิชย์ที่เปิดทำการในห้างสรรพสินค้า เซ็นทรัลพลาซ่า ปิ่นเกล้า ว่า ณ เวลา 15.00 น. ของวันเสาร์ที่ 13 มี.ค.2553 มีประชาชนเดินทางมาทำธุรกรรมทางการเงินที่สาขาย่อยในห้างสรรพสินค้าน้อยลงจากปกติแต่ไม่มาก 
ขณะที่พนักงานสาขาธนาคารกรุงเทพ เปิดเผยว่า มีลูกค้ามาใช้บริการน้อยลงตั้งแต่วันที่ 12 มี.ค.ที่ผ่านมา แต่พนักงานยังคงมาทำงานตามปกติ เพราะมั่นใจในระบบความปลอดภัยของทางห้าง 
ด้านพนักงานต้อนรับธนาคารกสิกรไทย เปิดเผยว่า ปกติจะมีลูกค้ามากดบัตรคิวประมาณ 500-600 คิว ซึ่งคิวเหล่านี้จะวนถึง 3-4 รอบ วันที่มีลูกค้าใช้บริการหนาแน่น คิวอาจวนไปถึง 1,000 คิว แต่ถึงเวลา 14.30 น. คิวรอบแรกยังวันไม่หมด 
น.ส.ฤทัยรัตน์ ภัทรเจริญสุขศรี เจ้าหน้าที่ลูกค้าสัมพันธ์อาวุโส ธนาคารธนชาต เปิดเผยว่า ที่ลูกค้ามาใช้บริการน้อย ส่วนหนึ่งคงเป็นเพราะอยู่ในช่วง เสาร์ที่ 2 ของเดือน ซึ่งธุรกรรมไม่มากอยู่แล้วเมื่อเทียบกับช่วงต้นเดือนและปลายเดือน
"ไม่รู้สึกกลัวเรื่องการชุมนุม อาจเพราะอยู่พื้นที่ไกลจากจุดที่มีการชุมนุมกัน แต่อยากให้ทุกอย่างสงบโดยเร็ว เพราะห่วงเรื่องการเดินทางไม่สะดวก กลับต้องกลับบ้านดึก หรือกลับบ้านไม่ได้ อยากให้ห้างปิดเร็ว เพราะอยากกลับบ้านเร็ว" น.ส.ฤทัยรัตน์ กล่าว
ด้านมาตรการรักษาความปลอดภัยของธนาคารต่างๆนั้นคล้ายกัน คือ ให้พนักงานช่วยกันสอดส่องลูกค้าที่เดินเข้ามาใช้บริการในสาขา หากพบวัตถุต้องสงสัยต้องรีบตรวจสอบทันที ไฟฟ้าในสาขาต้องเปิดให้สว่าง และเตรียมพร้อมประสานงานกับตำรวจในพื้นที่ไว้แล้ว กรณีเกิดเหตุไม่น่าไว้วางใจ 
นายจักร์กฤช ตั้งรัตนโสภณ ลูกค้าธนาคารกรุงเทพ เปิดเผยหลังถอนเงินจากตู้เอทีเอ็มว่า ไม่ได้รู้สึกกลัวอะไร ถอนเงินเพื่อนำไปใช้ตามปกติ ไม่ได้ถอนเก็บไว้ ยังใช้ชีวิตตามปกติ วันนี้มาเดินห้างเพราะมาส่งลูกเรียนพิเศษ แต่อยากฝากให้ทุกฝ่ายคิดถึงประเทศชาติเป็นหลัก เพราะตอนนี้ไม่ว่าฝ่ายไหนจะชนะ เหตุการณ์ลักษณะนี้ก็ต้องเกิดขึ้นอีกอยู่ดีในวันข้างหน้า ถ้าทุกคนยังไม่เคารพกติกา
ทั้งนี้ พนักงานรักษาความปลอดภัยของห้างมีการตรวจตรากระเป๋าของคนที่เดินเข้ามา รวมถึงได้เก็บถังขยะออกไปออกจากที่สางกระจายไว้ตามจุดต่างๆภายในห้าง